b'\n_START_ARTICLE_\nKarl Holma\n_START_PARAGRAPH_\nKarl (Kaarlo) Viktor Holma (vuoteen 1906 Hellman) (16. huhtikuuta 1883 H\xc3\xa4meenlinna \xe2\x80\x93 25. lokakuuta 1949 Lahti) oli suomalainen asianajaja ja pankinjohtaja. H\xc3\xa4n oli kokoomuksen kansanedustajana ja h\xc3\xa4net valittiin eduskunnan oikeusasiamieheksi vuosiksi 1921\xe2\x80\x931922._NEWLINE_Holman vanhemmat olivat lehtori Anders Viktor Hellman ja Anna Ida Charlotta af Enehjelm. H\xc3\xa4n p\xc3\xa4\xc3\xa4si ylioppilaaksi 1901 ja valmistui filosofian kandidaatiksi 1904 ja maisteriksi 1907. Holma suoritti lakitieteen kandidaatin tutkinnon 1909 ja sai varatuomarin arvon 1911. Holma toimi asianajajana Helsingiss\xc3\xa4 1910\xe2\x80\x931915, S\xc3\xa4\xc3\xa4st\xc3\xb6pankkien keskuspankin johtajana 1915\xe2\x80\x931917, Kansallis-Osake-Pankin Turun konttorin johtajana 1917\xe2\x80\x931920, Suomen valtionhoitajan siviilikanslian p\xc3\xa4\xc3\xa4llikk\xc3\xb6n\xc3\xa4 1919, asianajajana Helsingiss\xc3\xa4 1924\xe2\x80\x931934, Suomen puunvienti oy:n lakiasiainosaston johtajana 1935\xe2\x80\x931942 ja lopuksi asianajajana Lahdessa 1942\xe2\x80\x931949._NEWLINE_Holma oli kansanedustajana 1919-1922 edustaen Turun l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4._NEWLINE_Holma oli Helsingin kaupungin rahatoimikamarin j\xc3\xa4sen, Yleisen autoliiton hallituksen puheenjohtaja, Turun suomalaisen yliopistoseuran hoitokunnan, Suomen suojelusliiton keskustoimikunnan ja Suomen laivastoyhdistyksen hallintoneuvoston j\xc3\xa4sen, Suomen Punaisen Ristin rahastonhoitaja ja Veronmaksajain yhdistyksen asiamies._NEWLINE_Kaarlo Holma oli naimisissa vuosina 1910-1940 Anna Sofia Boreniuksen kanssa ja vuodesta 1940 Astrid Matilda Nymanin kanssa.'